钦定古今图书集成/明伦汇编/官常典/第795卷 > 雷渊
## 钦定古今图书集成/明伦汇编/官常典/第795卷 > 雷渊

按《金史》本传：“渊字希颜，一字季默，应州浑源人。父思
名，进士，仕至同知北京转运使，注《易》行于世。渊庶出，
年最幼，诸兄不齿。父殁不能安于家，乃发愤入太学，
衣敝履穿，坐榻无席，自以跣露，恒兀坐读书，不迎送
宾客，人皆以为倨。其友商衡每为辩之，且赒恤焉。后
从李之纯游，遂知名。登至宁元年词赋进士甲科，调”
泾州录事，坐高庭玉狱几死，后改东平。河朔重兵所
在，骄将悍卒倚外敌为重，自行台以下皆摩抚之。渊
出入军中，偃然不为屈。不数月，闾巷间多画渊像，虽
大将不敢以新进书生遇之。寻迁东阿令，转徐州观
察判官。兴定末，召为英王府文学兼记室参军，转应
奉翰林文字，拜监察御史，言五事称旨，又弹劾不避
权贵。出巡郡邑，所至有威誉，奸豪不法者立棰杀之。
至蔡州，杖杀五百人，时号曰“雷半千。”坐此为人所讼，
罢去。久之，用宰相侯挚荐，起为太学博士、南京转运
司户籍判官，迁翰林修撰。一夕暴卒，年四十八。正大
庚寅例回谷之役，渊尝上书破朝臣孤注之论，引援
深切，灼然易见。主兵者沮之，策竟不行。为人躯干雄
伟，髯张口哆，颜渥丹，眼如望洋，遇不平则疾恶之气
见于颜间，或嚼齿大骂不休，虽痛自惩创，馀亦不能
变也。为文章诗，喜新奇，善结交，凡当涂贵要与布衣
名士无不往来。居京师，宾客踵门未尝去舍，家无馀
赀及，待宾客甚丰腆。莅官喜立名，初登第，摄遂平县
事，年少气锐，系豪右发奸伏，一邑大震，称为“神明。”尝
擅笞州魁吏，州檄召之，不应，罢去。后凡居一职辄震
耀，亦坐此不达。